ક્યારેક તો આયોજકો કોઈ એક જ સંગીતકાર કે એક જ ગાયક કલાકારનાં ગીતોનો આખો કાર્યક્રમ તૈયાર કરતા હોય છે અને એમાં પણ ગીતોની પસંદગી કરવામાં તેઓ માર ખાઈ જતા હોય છે. એ જ સંગીતકાર અથવા એ જ ગાયક કલાકારે ગાયેલાં અનેક લોકપ્રિય અને ગુણવત્તાસભર ગીતો છોડીને કંઈક નવાં કે અજાણ્યાં ગીતો રજૂ કરવાની મથામણમાં તેઓ આખા કાર્યક્રમને ડહોળી નાખે છે અને એ કારણેય ઓડિયન્સ નારાજ થઈ જતું હોય છે. ત્રણ કલાકના સમગ્ર કાર્યક્રમમાં ત્રણેક ગીતો અજાણ્યાં કે અપરિચિત હોય તો ઓડિયન્સ સહન કરી શકે, પણ એવાં જ ગીતોની હારમાળા રજૂ કરવામાં આવે તો ઓડિયન્સ કંટાળી જાય તેમાં કોઈ શંકા નથી.